VDSS sklep Pdp 58/2014
Datum: 2014-02-13T01:00:00.000+01:00
ecli: ECLI:SI:VDSS:2014:PDP.58.2014
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: ustavitev postopka - umik tožbe - odločitev o pravdnih stroških

## Jedro

Prvi odstavek 158. člena ZPP določa, da mora tožeča stranka, ki umakne tožbo, povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek. Tožena stranka zahtevka ni izpolnila, zato ji je tožnica dolžna povrniti povzročene pravdne stroške.

## Izrek

Pritožba se zavrne in se potrdi izpodbijani del sklepa sodišča prve stopnje.

Tožena stranka sama krije svoje stroške odgovora na pritožbo.

## Obrazložitev

Sodišče prve stopnje je vzelo umik tožbe na znanje (točka I izreka) in ustavilo postopek (točka II izreka) ter tožeči stranki naložilo, da je dolžna toženi stranki povrniti njene stroške postopka v višini 408,70 EUR z zakonskimi zamudnimi obrestmi, ki tečejo po poteku 15 dnevnega izpolnitvenega roka (točka III izreka).

Zoper odločitev o stroških postopka se pravočasno pritožuje tožeča stranka. Navaja, da sodišče prve stopnje ni pravilno postopalo, ko je pooblaščenki tožene stranke priznalo stroške postopka, saj tožena stranka v postopku ni uspela, ker je tožnica že pred tem sama odstopila od tožbenega zahtevka. Sodišče prve stopnje bi moralo upoštevati 38. člen Zakona o delovnih in socialnih sodiščih, v katerem je določeno, da če je delavec v postopku sodeloval brez pooblaščenca ali ga je zastopal predstavnik sindikata, pa v sporu ni v celoti uspel, lahko sodišče odloči, da vsaka stranka krije svoje stroške zastopanja. Tožnice v postopku ni zastopal pooblaščenec ali odvetnik, ki ji je le pred leti pomagal sestaviti tožbo, naknadno pa mu je pooblastilo preklicala, o čemer je pravočasno obvestila sodišče. Smiselno predlaga, da pritožbeno sodišče njeni pritožbi ugodi in sklep v izpodbijanem delu spremeni tako, da vsaka stranka sama krije svoje stroške postopka.

Tožena stranka je v odgovoru na pritožbo predlagala, da pritožbeno sodišče pritožbo kot neutemeljeno zavrne.

Pritožba ni utemeljena.

Pritožbeno sodišče je preizkusilo izpodbijani del sklepa sodišča prve stopnje v mejah uveljavljanih pritožbenih razlogov, pri čemer je po uradni dolžnosti pazilo na absolutne bistvene kršitve določb postopka iz 2. odstavka 350. člena v zvezi s 1. odstavkom 366. člena Zakona o pravdnem postopku (ZPP, Ur. l. RS, št. 26/99 in nadaljnji) in na pravilno uporabo materialnega prava. Po izvedenem preizkusu je ugotovilo, da sodišče prve stopnje ni zagrešilo nobene izmed kršitev postopka, na katere pazi pritožbeno sodišče po uradni dolžnosti in da je materialnopravno pravilno odločilo.

Sodišče prve stopnje je svojo odločitev pravilno oprlo na prvi odstavek 158. člena ZPP, ki določa, da mora tožeča stranka, ki umakne tožbo, povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek. Tožena stranka zahtevka ni izpolnila, zato ji je tožnica dolžna povrniti povzročene pravdne stroške. Zaradi umika tožbe tožeča stranka v pravdi v celoti ni uspela, zato tudi ne pride v poštev uporaba 2. odstavka 38. člena Zakona o delovnih in socialnih sodiščih (ZDSS-1, Ur. l. RS, št. 2/2004 in naslednji).

Glede na navedeno pritožba ni utemeljena, zato jo je pritožbeno sodišče skladno z 2. točko 365. člena ZPP zavrnilo in potrdilo sklep sodišča prve stopnje v izpodbijanem delu.

Odločitev o pritožbenih stroških temelji na 1. odstavku 165. člena ZPP in na 155. členu istega zakona. Tožena stranka z odgovorom na pritožbo k odločitvi ni bistveno pripomogla, zato sama krije svoje pritožbene stroške.